Valke-kaptein van korrupsie verdink(Argieffoto: SA Polisie/Facebook) ŉ 52-jarige kaptein van die direktoraat vir prioriteitsmisdaadondersoeke (die Valke) in Pretoria, is in Bela Bela in Limpopo in hegtenis geneem op aanklag van korrupsie. Brig. Motlafela Mojapelo, woordvoerder van die polisie, sê die kaptein het op 10 Desember ŉ man genader om hom in kennis te stel van bedrog op sy bankrekening en dat sy sy bankrekeninge gaan bevries. “Sy het ŉ betaling van R250 000 geëis om seker te maak dat dit nie gebeur nie.” Die saak is by die polisie aangemeld en ŉ ondersoek is van stapel gestuur. “ŉ Geheime operasie is in Bela Bela uitgevoer en die verdagte is in hegtenis geneem toe sy die geld van die man ontvang het.” Lt.genl. Thembi Hadebe, polisiekommissaris in Limpopo, het die inhegtenisneming verwelkom. “Ons wil ander lede van die Suid-Afrikaanse Polisiediens waarsku dat korrupte aktiwiteit nie geduld sal word nie.” Die kaptein sal na verwagting Maandag in die hof verskyn op aanklag van korrupsie.